**Prvi tekst**

Marin Držić, Dundo Maroje (drugi čin)

MAROJE:„(...) signor Marino!”Meštre! Signor! U kolajini! U velutu! Gdje mi su dukati, moje pet tisuć, manigodo jedan? S zlijem ženami? Ne odgovaraš? Dukate mi moje, dukate, ribaode jedan! Bježiš, ne odgovaraš, pse jedan? MARO: Tko ste vi, dobri čovječe? Što želite? MAROJE: Što želite?! MARO: Ne poznam vas, idite zbogom! MAROJE: Ajme! Čini me se ne znat! MARO: Ovaj je lud! MAROJE: Nećeš da me poznaš, ribaode? Da čeka’! MARO: Oružje! S oružjem! – Gospodine kapetane, ovaj me želi ubiti! KAPETAN: Drž’ga, drž’ga! ŽBIRI: Miruj, daj ovamo taj nož! MAROJE: Pustite me da ubijem ribaoda jednoga! KAPETAN: Odvedite ga u tamnicu, tamo ćemo ga dobro izliječiti od ludosti.

**Drugi tekst**

Honoré de Balzac, Otac Goriot

Liječnik je stigao u osam i po i, premda se nije izjasnio osobito povoljno, nije mislo ni da će smrt nastupiti odmah. Najavio je naizmjenične uzmahe i padove o kojima će ovisiti starčev život i razum. – Bilo bi mu bolje odmah umrijeti, – na kraju je rekao liječnik. Eugène je prepustio čiču Goriota Bianchonovoj skrbi te krenuo odnijeti gđi de Nucingen žalosne vijesti koje bi, za njegovu dušu, još prožetu obiteljskim dužnostima, trebale onemogućiti svako veselje. – Recite joj neka se ipak dobro zabavi, – doviknuo mu je čiča Goriot; izgledao je kao da spava, no u trenu kad je Rastignac izlazio, podigao se u sjedeći položaj. Mladi se čovjek pojavio kod Delphine duboko potresen, i našao je počešljanu i obuvenu; nedostajala je samo još plesna haljina. (...) – Kako, niste odjeveni? – rekla je. – Ali gospođo, vaš otac... – Opet moj otac, – uskliknula je prekidajući ga. – Ali nećete me valjda učiti što dugujem svojemu ocu. Poznajem ja oca već dugo. Ni riječi više, Eugène. Slušat ću vas tek kad se odjenete. Thérèse je sve pripremila u vašem stanu; moja kočija je spremna, uzmite je; vratite se. Pričat ćemo o mojemu ocu idući na bal. Treba krenuti rano; ako zapadnemo u kolonu kočija, bit ćemo sretni ako se pojavimo tamo u jedanaest sati.

**Smjernice za pisanje školskoga eseja**

Odredite problem koji povezuje polazne tekstove.

Ukratko predstavite likove koji su nositelji temeljnoga problema u Dundu Maroju i Ocu Goriotu.

Opišite sličnosti i razlike među roditeljima i među djecom u polaznim tekstovima.

Kakav je odnos djece i očeva u Dundu Maroju, a kakav u Ocu Goriotu?

Smatrate li odgojno poželjnijim odnos roditelja i djece u Dundu Maroju ili u Ocu Goriotu? Obrazložite svoj stav